ኤጀንሲው በሰባት የግል ድርጅቶች ላይ የወንጀል ክስ መሰረተ
– የፌዴራል የግል ድርጅቶች ሠራተኞች ማህበራዊ ዋስትና ኤጀንሲ በሰባት የግል ድርጅቶች ላይ የወንጀል ክስ መመስረቱን አስታወቀ።የኤጀንሲው የኮሙኒኬሽን ዳይሬክተር አቶ ተስፋዬ ጋሻው ለዋልታ ኢንፎርሜሽን ማዕከል እንደገለጹት፤ ድርጅቶቹ ክሱ የተመሰረተባቸው በማህበራዊ ዋስትና ፕሮግራም እንዲታቀፉ ማስጠንቀቂያ ተሰጥቷቸው ምዝገባ ባለማከናወናቸው ነው።ኤጀንሲው በፕሮግራሙ መታቀፍ ያለባቸው ሁሉም ድርጅቶች እንዲሸፈኑ ለማድረግ የጀመረውን ክትትል አጠናክሮ እንደሚቀጥልም ዳይሬክተሩ ተናግረዋል።ኤጀንሲው ተደራሽነቱን በማስፋት ተገልጋዮችና ባለድርሻ አካላት ወደ ማዕከል መምጣት ሳያስፈልጋቸው አገልገሎት የሚያገኙበትን ሁኔታ እንደፈጠረም አቶ ተስፋዬ ጠቁመዋል።በዚህም ኤጀንሲው የሚሰጣቸውን የምዝገባ፣ መዋጮ የመሰብሰብ፣ ክፍያ የመፈጸም፣ መረጃና ማስረጃ የመስጠት እንዲሁም ሌሎች ልዩ ልዩ አገልግሎቶችን ባሉበትና በቅርበት ማግኘት እንደቻሉ አቶ ተስፋዬ መናገራቸውን ዋልታ ኢንፎርሜሽን ማዕከል ዘግቧል።